钦定古今图书集成/理学汇编/学行典/第185卷 > 李源
## 钦定古今图书集成/理学汇编/学行典/第185卷 > 李源

按《唐书李憕传》，“憕十馀子皆遇害，唯源彭脱。源八岁，
家覆，俘为奴，转侧民闲。及史朝义败，故吏识源于洛
阳者赎出之，归其宗属。代宗闻，授河南府参军，迁司
农主簿。以父死贼手，常悲愤，不仕不娶，绝酒荤。惠林
佛祠者，憕旧墅也，源依祠居，阖户日一食。祠殿，其先
寝也，每过必趋，未始践阶。自营墓为终制，时时偃卧”
埏中。长庆初，年八十矣。御史中丞李德裕表荐源曰：
“《贾谊》称：‘守圉捍敌之臣，死城郭封疆’。天宝时，士罕伏
节，逆羯始兴，委符组弃城郭者不为耻。而憕约义同
列，守位自如，抵刃就终，臣节之光由憕始。而源天与
至孝，绝心禄仕，五十馀年，常守沉默，理契深要，一辞
开析，百虑洗然，抱此真节，弃于清世，臣窃为陛下惜
之。”穆宗下诏曰：“昔盗起幽陵，振荡河、洛，赠太尉憕，处
难居首，正色就死，两河闻风，再固危壁，殊节卓焉，到
今称之。源有曾参之行，巢父之操，泊然无营，汔此高
年。夫褒忠所以劝臣节也，旌孝所以激人伦也，镇浇
浮莫如尚义，厚风俗莫如尊老。举是四者，大儆于时。
其以源守谏议大夫”，赐绯鱼袋、河南尹，遣官敦谕上
道，帝自遣使者持诏书袍笏即赐，又赐绢二百匹。源
顿首受诏，谓使者“伏疾年耄，不堪趋拜”，即附表谢，辞
吐哀悫，一无受。寻卒。敬宗时，擢憕孙为河南兵曹参
军。